Lizette Erasmus, ’n opvoedkundige sielkundige van Pretoria, verduidelik dat persoonlikheid verstaan kan word deur te dink aan iemand wat met twee hande gebore word. “Elke mens ontwikkel ’n voorkeur vir links- of regshandigheid. So ontwikkel jy ook ’n voorkeur om byvoorbeeld ’n introvert of ekstrovert te wees.”
Sussie se sterkste eienskappe is dikwels dié wat jy effens wil onderdruk, veral as dit die teenoorgestelde is van waarmee jy gebore is. As sy byvoorbeeld super-energiek is en jy stil en rustig, sal jy dalk tot vervelens toe sê: “Raak nou rustig, asseblief!”
Aan die ander kant vuur jy moontlik eienskappe aan wat nie so natuurlik vir haar is nie. As jy ’n ekstrovert is en ’n skaam kind het, sal jy haar dalk ongeduldig aanmoedig om jou rokspant te los en saam met die ander kinders te gaan speel. Sy leer miskien later om (selfs al voel sy ongemaklik) saam te speel, hoewel sy van nature skaam bly.
Al het jy sekere verwagtings, is sy reeds van geboorte af haar eie klein mensie. Jy kan haar nie in ’n boksie druk nie. En hoewel persoonlikheidstipes van mekaar verskil, is daar nie iets soos ’n goeie en ’n slegte persoonlikheid nie.
Moenie haar iemand probeer maak wat sy nie is nie. Maak ’n Mej. Persoonlikheid groot wat die titel in jou eie huis wen en nie die goedkeuring van die “beoordelaars” in die samelewing nodig het nie. Sy ís immers uniek.